IZVJEŠĆE KOMISIJE EUROPSKOM PARLAMENTU I VIJEĆU

o sustavima za sputavanje goveda okretanjem u obrnuti položaj ili bilo kojim neprirodnim položajem

1. Kontekst

Člankom 27. stavkom 2. Uredbe Vijeća (EZ) br. 1099/2009 o zaštiti životinja u trenutku usmrćivanja predviđa se da „Komisija mora najkasnije do 8. prosinca 2012. Europskom parlamentu i Vijeću podnijeti izvješće o sustavima za sputavanje goveda okretanjem u obrnuti položaj ili bilo kojim neprirodnim položajem. To se izvješće mora temeljiti na rezultatima znanstvene studije koja uspoređuje te sustave s onima koji goveda drže u uspravnom položaju i u obzir uzimaju aspekte dobrobiti životinja kao i socioekonomske implikacije, uključujući njihovu prihvatljivost u vjerskim zajednicama kao i sigurnost subjekata. To izvješće, ako je primjereno, mora biti popraćeno zakonskim prijedlozima radi izmjene ove Uredbe, o sustavima za sputavanje goveda okretanjem u obrnuti položaj ili bilo kojim neprirodnim položajem”.

Kako bi pripremila to izvješće, Komisija je naručila izradu studije (kasnije nazvana „studija BoRest”).

Zbog specifičnosti i složenosti te studije (osobito u pogledu prikupljanja tehničkih i znanstvenih podataka u klaonicama) njezina priprema i izrada izvješća trajala je mnogo dulje od očekivanoga, što objašnjava kašnjenje u donošenju izvješća.

2.Sustavi za sputavanje goveda koja se kolju bez omamljivanja

2.1.Problematika

U klaonicama se goveda u oboru za sputavanje prije omamljivanja sputavaju u uspravnom položaju, obično upotrebom penetrirajućeg Šermerovog pištolja.

Člankom 4. stavkom 4. Uredbe (EZ) br. 1099/2009 predviđa se da se zahtjevi u pogledu omamljivanja utvrđeni u članku 4. stavku 1. i u Prilogu I. toj uredbi ne primjenjuju ako su životinje podvrgnute posebnim metodama klanja koje propisuju religijski obredi, pod uvjetom da se klanje odvija u klaonici. U tim uvjetima zakonodavstvo EU-a iznimno dopušta metode klanja bez omamljivanja, kao što je iskrvarivanje životinja bez prethodnog omamljivanja, što uključuje obredno klanje opisano u židovskim ili islamskim obredima. U tu svrhu osmišljeni su posebni sustavi za sputavanje radi okretanja goveda u obrnuti položaj ili bočno (obor za okretanje) kako bi se olakšalo osobi koja provodi klanje olakšalo rezanje. Takvi sustavi za sputavanje mogu se upotrebljavati jedino ako se životinje kolju bez omamljivanja.

U izvješću iz 2004. o aspektima dobrobiti metoda omamljivanja i usmrćivanja životinja znanstvenici Europske agencije za sigurnost hrane (EFSA) dali su prednost sputavanju životinja u uspravnom položaju u slučaju klanja bez omamljivanja. Njihovo se mišljenje temeljilo na publikaciji iz 1990. u kojoj se uspoređuju dvije vrste obora (obor u kojemu su životinje u uspravnom položaju i obor za okretanje).

Međutim tijekom postupka donošenja Uredbe (EZ) br. 1099/2009 iznesen je argument da se obori za okretanje koji se upotrebljavaju u Europi sada znatno razlikuju od modela opisanoga u publikaciji iz 1990. Osim toga, neke vjerske zajednice izrazile su zabrinutost u pogledu moguće nekompatibilnosti uspravnog položaja s njihovim religijskim obredima.

2.2.Opće stanje

U EU-u je 2012. zaklano ukupno 25 milijuna goveda, od čega otprilike 2,1 milijun (8,5 %) bez omamljivanja, gotovo sva (97 %) u 6 država članica.

Od tog 2,1 milijuna više od 1,6 milijuna životinja zaklano je u uređaju za okretanje (78 % životinja zaklanih bez omamljivanja), a ostatak (22 %) je zaklan u uređaju za uspravni položaj.

U 2012. uređaji za okretanje nisu se upotrebljavali u Latviji, Portugalu, Rumunjskoj, Slovačkoj i Ujedinjenoj Kraljevini. U Ujedinjenoj Kraljevini uspravan položaj bio je obvezan.

Upotreba obora u kojemu su životinje u uspravnom položaju i obora za okretanje znatno varira od jedne države članice do druge, od stopostotne upotrebe obora u kojemu su životinje u uspravnom položaju (u Ujedinjenoj Kraljevini, kao posljedica zakonodavstva) do upotrebe obora za okretanje u 90 % slučajeva (Francuska), s različitim postotcima između tih dviju krajnosti.

Širok je raspon praksi u pogledu načina upotrebe obora za okretanje. Većina subjekata u poslovanju klaonica (80 %) upotrebljava obrnuti položaj od 180° (naopačke), a ostali životinju djelomično okrenu, na 90° (bočno).